Eskom-ondersoek: ‘Komitee en getuies kort beskerming’Argieffoto John Steenhuisen, hoofsweep van die DA, het gesê die party het aan speaker Baleka Mbete oor die saak geskryf. “Dit is duidelik uit onlangse mediaberigte dat persone wat by onwettige aktiwiteite by Eskom betrek word, by niks sal stop om die ondersoek na staatskaping in die wiele te ry nie,” het hy gesê. “Dit het ook aan die lig gekom dat getuies wat voor hierdie komitee verskyn in gevaar is, soos bewys deur adv. Ntuthuzelo Vanara se verklaring waarin hy beweer Bongani Bongo, die minister van staatsveiligheid, het probeer om hom om te koop om uit te tree as die bewyseleier in die ondersoek.” Steenhuisen het gesê komiteelede word ook nou geteiken. Natasha Mazzone, die DA se lid op die komitee, is onlangs agtervolg en daar is met haar voertuig gepeuter. “Soos die waarheid aan die lig kom dat miljarde rande onwettig vanaf ons staatsondernemings na ŉ klein groep misdadigers met politieke bande herlei word, is dit ooglopend duidelik dat beide komiteelede en getuies wat voor hierdie komitee moet verskyn, beskerming deur die parlement gegee moet word,” het Steenhuisen gesê. “Die DA sal nie die knie buig teenoor intimidasie nie óf ons pogings staak om te verseker dat diegene wat by staatskaping betrek word, aanspreeklik gehou en strafregtelik vervolg word nie.” City Press het Sondag berig die 17-jarige seun van Zukiswa Rantho, die waarnemende komiteevoorsitter van die ANC, is glo vandeesweek deur onbekende mans in ŉ swart Golf GTi gedreig. Hoewel Rantho vir Jackson Mthembu, die ANC se hoofsweep, van die dreigemente ingelig het, het sy gesê sy weet nie waar die dreigemente vandaan kom of wat om daarvan te dink nie.